Jo toinen iso nimi peruutti Blockfest-keikkansa – korvaajaksi seksivideokohun keskellä oleva Tekashi

– Valitettavasti Blockfest joutuu saman takaiskun kohteeksi toistamiseen, Blockfest tiedottaa.

Lil Pumpin tilalla esiintyy rap-artisti Daniel Hernandez eli taiteilijanimeltään Tekashi tai 6ix9ine.­

Viikonloppuna Tampereella järjestettävä Blockfest tiedottaa Facebook-sivuillaan viime hetken artistimuutoksesta.

Festareilla oli tarkoitus esiintyä lauantaina rap-artisti Lil Pump, mutta hän joutuu perumaan keikkansa amerikkalaisen musiikkikanava MTV VMA -gaalan vuoksi.

Lil Pump.­

Blockfest tiedottaa, että Lil Pumpin tilalla esiintyy rap-artisti Daniel Hernandez eli taiteilijanimeltään Tekashi tai 6ix9ine. Tekashin on tarkoitus esiintyä myös Weekend Festival -tapahtumassa tänä viikonloppuna.

Tekashi esiintyy Tampereella lauantaina klo 20:15.

– Valitettavasti Blockfest joutuu saman takaiskun kohteeksi toistamiseen. Lil Pump ilmoitti peruvansa keikkansa Blockfesteilla MTV VMA -gaalan vuoksi, jossa hän on ehdolla Best New Artist -kategoriassa. Peruutus on erittäin valitettava ja Blockfest pahoittelee viime hetken aikataulumuutosta. Erittäin lyhyestä varoitusajasta huolimatta Lil Pumpia saapuu korvaamaan Tekashi 6ix9ine. Hänen keikkansa nähdään Blockfestin Tent Stagella klo 20:15, Blockfest tiedottaa.

Ilmoitus on poikinut runsaasti kommentteja, joissa fanit kertovat olevansa pettyneitä.

– Asiakkaansa pitäis taas hymyillä vaan, kommenteissa sanotaan.

– Onko Blockfesteillä oltu täydessä mediapimennossa vai miksi hitossa tällainen kiinnitys? WKND saa jo p*skaa niskaansa, eräs kommentoija ihmettelee.

IS uutisoi viime viikolla, että Lil Pumpin tilalle tulevaa Tekashia uhkaa vankeustuomio. Daily Mailin tietojen mukaan Tekashi on syyllistynyt seksivideon kuvaamiseen, jossa osallisena oli alaikäinen, 13-vuotias tyttö. Tapahtumat sijoittuvat lokakuuhun 2015, jolloin Tekashi on ollut 19-vuotias.

Ilta-Sanomat tavoitti aiheen tiimoilta Weekend Festivalin tiedottajan Tomi Lindblomin. Hänen mukaansa Weekend Festivalin järjestäjä ei olisi tehnyt artistisopimusta, jos he olisivat tienneet asiasta.

Lue lisää: Weekend Festivalin esiintyjää uhkaa vankila – kuvasi seksivideon 13-vuotiaan tytön kanssa: näin järjestäjä kommentoi tilannetta

Daniel Hernandez eli Tekashi.­

Kyseessä on jo toinen artistiperuutus viime hetkellä. Myös rap-tähti Travis Scott perui esiintymisensä samasta syystä aiemmin tällä viikolla. Scottin tilalla esiintyy rap-artisti Nas.

Jo ensimmäinen Blockfestien artistiperuutus aiheutti valtavan somekohun. Nuorten vanhemmat olivat raivoissaan siitä, että osa nuorista on tuhlannut kesätienestinsä festivaalilippuihin Travis Scottin vuoksi. Tapahtumaa on IS:aan yhteyttä ottaneiden äitien mukaan markkinoitu vielä viime päiviin asti peruuttaneen rap-artistin nimellä, jonka esiintymisestä musiikkigaalassa tiedettiin jo reilu viikko sitten.

Blockfest ei ole ilmoittanut mahdollisista korvausmenettelystä, ja äidit vaativat tilanteeseen selvennystä.

Lue lisää: Blockfestin pääesiintyjän peruuntumisesta tiedettiin jo viikko sitten – festivaali salasi uutiset, fanit raivostuivat: näin järjestäjä vastaa